《扬州慢》
清代·张祥河

谒岱东来，渡河南下，挂帆共数归程。望秋山不见，莽莽隔遥青。

归阳外、江潮远去，酒边愁阵，谁出奇兵。渐分飞征雁，孤舟今夜芜城。

客中送客，算匆匆、时序须惊。指宛水波长，吴淞梦近，难遣离情。

百岁几回圆月，笙歌起、和我诗声。更清晖，天末疏星，镫傍寒生。

作者简介：（1785—1862）江苏娄县人，字诗舲。嘉庆二十五年进士，授内阁中书，充军机章京。道光间历户部郎中、河南按察使、广西布政使、陕西巡抚。在豫治祥符决口能始终其事。咸丰间，官至工部尚书。工诗词，善画山水花卉。有《小重山房集》。卒谥温和。